Valur tryggði sig í gærkvöld inn í úrslitaeinvígið um Íslandsmeistaratitil karla í handbolta. Liðið lagði þá Selfoss að velli í þriðja sinn.
Valsmenn höfðu unnið fyrstu tvo leiki liðanna nokkuð sannfærandi en eins og í hinum leikjunum tveimur var leikurinn í gær jafn framan af. Eftir um tuttugu mínútur settu Valsmenn hins vegar í annan gír og voru komnir sjö mörkum yfir í hálfleik, 19-12. Selfyssingar náðu mest að minnka muninn niður í sex mörk í seinni hálfleik en sigur Vals var aldrei í hættu, lokatölur 36-27. Valsmenn unnu einvígið því samanlagt 3-0 og sendu Selfyssinga í sumarfrí.
Sagði Halldór Jóhann Sigfússon, þjálfari Selfoss, áður heyrðum við í Björgvini Páli Gústvassyni, markverði Vals. Það verða annað hvort Haukar eða ÍBV sem mæta Val í úrslitaeinvíginu en staðan í einvígi þeirra er 2-1 fyrir ÍBV, liðin mætast í fjórða sinn á morgun, þriðjudag.
Einn leikur var spilaður í Bestu deild karla í knattspyrnu í gærkvöld. Víkingur og Leiknir skildu þá jöfn í markalaustu jafntefli í Breiðholti þar sem fátt markvert gerðist. Víkingar voru ósáttir við að fá ekki vítaspyrnu tvisvar í leiknum en Breiðhyltingar áttu líka sína spretti. Íslandsmeistarar Víkings eru nú í fimmta sæti með sjö stig eftir fimm leiki en Leiknir er með tvö stig í þriðja neðsta sætinu.
Valur tryggði sig í gærkvöld áfram í úrslitaeinvígið um Íslandsmeistaratitil karla í handbolta